酬嘉興別駕謝司直
作者：釋居簡
朝代：宋

paragraphs: 攙春藝蘭茝，采采山之阿。
雪砌拓餘地，華風日編摩。
芳潔漸可冀，榛莽常婆娑。
紫牙茁新馥，薰蕕相錯磨。
引類聯根株，圖蔓費斧柯。
何補種殖勤，苦心忘鬢皤。
九畹與百畮，恨少不恨多。
薿薿廣庭玉，比德元同科。
餘光燭槜李，散彩摇清波。
太湖跨三州，如此明月何。